**Likumprojekta "Grozījumi likumā "Par Eiropas padomes konvenciju par savstarpējo palīdzību krimināllietās un tās papildu protokolu"" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts "Grozījumi likumā "Par Eiropas padomes konvenciju par savstarpējo palīdzību krimināllietās un tās papildu protokolu"" (turpmāk – likumprojekts) izstrādāts, lai noteiktu Eiropas Prokuratūru kā vienu no kompetentajām iestādēm Eiropas padomes konvencijas par savstarpējo palīdzību krimināllietās (turpmāk – Konvencija) izpratnē. |

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
| 1. | | Pamatojums | 2017. gada 12. oktobrī Eiropas Savienības Padome pieņēma Padomes regulu (ES) 2017/1939, ar ko īsteno ciešāku sadarbību Eiropas Prokuratūras (EPPO) izveidei (turpmāk arī – EPPO regula), uz kuras pamata tika izveidota Eiropas Prokuratūra. |
| 2. | | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Eiropas Prokuratūra tiek veidota ar mērķi aizsargāt Eiropas Savienības (turpmāk – ES) finanšu intereses. Eiropas Prokuratūra būs galvenā iestāde, kas atbildīga par izmeklēšanu, kriminālvajāšanu un apsūdzības uzturēšanu tiesā par tādiem noziedzīgajiem nodarījumiem, kas skar ES finanšu intereses (piemēram, krāpšana, kas skar ES fondus).  Eiropas Prokuratūras izveidē šobrīd piedalās 22 ES dalībvalstis: Austrija, Beļģija, Bulgārija, Horvātija, Kipra, Čehija, Igaunija, Somija, Francija, Vācija, Grieķija, Itālija, Latvija, Lietuva, Luksemburga, Malta, Nīderlande, Portugāle, Rumānija, Slovākija, Spānija un Slovēnija.  Apvienotā Karaliste, Īrija, Dānija, Zviedrija, Ungārija un Polija šobrīd Eiropas Prokuratūrā nepiedalās, lai gan Zviedrija ir uzsākusi izvērtēt tās iespējas pievienoties Eiropas Prokuratūrai nākotnē.  Eiropas Prokuratūra tiks veidota kā decentralizēta ES prokuratūra. Centrālais līmenis un galvenā Eiropas Prokuratūras mītne atradīsies Luksemburgā. Eiropas Prokuratūras centrālais līmenis aptver Eiropas galveno prokuroru, kas būs Eiropas Prokuratūras vadītājs un organizēs Eiropas Prokuratūras darbu, un Eiropas prokurorus, kas uzraudzīs izmeklēšanu, kriminālvajāšanu un apsūdzības uzturēšanu tiesā, kā arī piedalīsies Eiropas Prokuratūras Kolēģijas un Pastāvīgo palātu darbā. Kolēģija sastāv no Eiropas galvenā prokurora un visu dalībvalstu Eiropas prokuroriem, un tā ir atbildīga par Eiropas Prokuratūras vispārējo uzraudzību, tā pieņem lēmumus par stratēģiskiem jautājumiem (piemēram, Kolēģija pieņem Eiropas Prokuratūras reglamentu). Pastāvīgās palātas pārrauga un vada izmeklēšanu un kriminālvajāšanu, ko veic Eiropas deleģētie prokurori. Pastāvīgo palātu vada Eiropas galvenais prokurors vai viens no Eiropas galvenā prokurora vietniekiem, vai Eiropas prokurors, kurš iecelts par Pastāvīgās palātas priekšsēdētāju. Papildus priekšsēdētājam Pastāvīgajā palātā darbojas vēl divi pastāvīgie locekļi – Eiropas prokurori. Pastāvīgās palātas sanāksmēs piedalās arī Eiropas prokurori, kuri uzrauga savu dalībvalstu lietas, kas tiek skatītas konkrētajā Pastāvīgajā palātā, ņemot vērā, ka Pastāvīgā palāta rīkojas ar tā Eiropas prokurora starpniecību, kurš uzrauga izmeklēšanu vai kriminālvajāšanu.  Savukārt decentralizētais līmenis būs Eiropas deleģētie prokurori, kas būs integrēti katras dalībvalsts tiesību sistēmā, un kuru uzdevums būs lietu izmeklēšana, kriminālvajāšana un apsūdzības uzturēšana tiesā.  EPPO regula ir tieši piemērojama, bet Latvijas normatīvajos aktos nepieciešams veikt atsevišķus grozījumus, lai saskaņotu tos ar EPPO regulā noteikto. 2021. gada 20. janvārī spēkā stājās likums "Grozījumi Kriminālprocesa likumā" (Latvijas Vēstnesis, 12A, 19.01.2021.), ar kuru tiek nodrošināta Eiropas Prokuratūras un tās amatpersonu darbība Kriminālprocesa likuma ietvaros.  Vienlaikus EPPO regulas 104. panta 4. punkts nosaka, ka gadījumā, kad Eiropas Prokuratūrai nav nolīguma ar trešo valsti, dalībvalstis, ja tas atļauts saskaņā ar attiecīgo daudzpusējo starptautisko nolīgumu un ja saņemts trešās valsts akcepts, atzīst Eiropas Prokuratūru par kompetento iestādi un – attiecīgā gadījumā – paziņo to kā kompetento iestādi nolūkā īstenot dalībvalstu noslēgtos daudzpusējos starptautiskos nolīgumus par tiesisko palīdzību krimināllietās, ja nepieciešams un iespējams – minētajos nolīgumos izdarot grozījumu. Eiropas Komisijas un dalībvalstu ieskatā, šāds daudzpusējais līgums, kurā nepieciešams Eiropas Prokuratūru paziņot kā kompetento iestādi, ir Konvencija. ES Padome arī izstrādājusi deklarācijas un papildu deklarācijas projektu, ko dalībvalstis ir aicinātas iesniegt Eiropas Padomei (ES Padomes Ģenerālsekretariāta dokuments nr. st11385/20).  Tāpēc likumprojekts paredz grozīt likumu "Par Eiropas padomes konvenciju par savstarpējo palīdzību krimināllietās un tās papildu protokolu" (turpmāk – Ratifikācijas likums).  Likumprojekta 1. pants paredz no Ratifikācijas likuma 4. panta izslēgt vārdu "valsts", ņemot vērā, ka Eiropas Prokuratūra ir Eiropas Savienības, nevis valsts institūcija.  Likumprojekta 1. pants paredz papildināt Ratifikācijas likuma 4. pantu, nosakot Eiropas Prokuratūru kā vienu no kompetentajām iestādēm pirmstiesas kriminālprocesā līdz lietas nosūtīšanai uz tiesu.  Likumprojekta 1. pants arī paredz Iekšlietu ministrijas vietā noteikt Valsts policiju par iestādi, kas pirmstiesas kriminālprocesā līdz kriminālvajāšanas uzsākšanai saņem un nosūta lūgumus par savstarpējo palīdzību krimināllietās, ņemot vērā, ka šāda tiesiskā sadarbība jau šobrīd ir Valsts policijas kompetencē. Proti, Kriminālprocesa likuma 846. panta pirmā daļa nosaka, ka pirmstiesas kriminālprocesā ārvalsts lūgumu par palīdzības sniegšanu procesuālās darbības veikšanā izskata un izlemj Ģenerālprokuratūra, bet līdz kriminālvajāšanas uzsākšanai – arī Valsts policija.  Papildus likumprojekta 1. pants paredz aizstāt vārdus "pirmstiesas izmeklēšanas stadijā" ar vārdiem "pirmstiesas kriminālprocesā", tādējādi saskaņojot Ratifikācijas likumā lietoto terminoloģiju ar Kriminālprocesa likumā lietoto terminoloģiju.  Likumprojekta 2. pants paredz papildināt Ratifikācijas likuma 6. pantu, nosakot, ka Latvijā arī Eiropas Prokuratūra uzskatāma par tiesu varas iestādi, ņemot vērā, ka Eiropas prokurora un Eiropas deleģētā prokurora amats Kriminālprocesa likumā būs pielīdzināms prokurora amatam. |
| 3. | | Projekta izstrādē iesaistītās institūcijas un publiskas personas kapitālsabiedrības | Likumprojekts tika izskatīts Kriminālprocesa likuma C daļas darba grupā, kurā piedalās pārstāvji no Augstākās tiesas, rajona (pilsētas) tiesām, Ģenerālprokuratūras, Valsts policijas, Valsts probācijas dienesta, Korupcijas novēršanas un apkarošanas biroja, Latvijas Universitātes, Valsts ieņēmumu dienesta, Ieslodzījuma vietu pārvaldes, kā arī viedokļa sniegšanai tika pieaicināta Ārlietu ministrija. |
| 4. | | Cita informācija | Nav. |
|  | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | Amatpersonas un institūcijas, kas veic kriminālprocesu, un personas, kurām ir tiesības uz aizstāvību. |
| 2. | Tiesiskā regulējuma ietekme uz tautsaimniecību un administratīvo slogu | | Papildu administratīvais slogs netiks radīts. Ar likumprojektu paredzēts noteikt to, ka Eiropas Prokuratūra ir uzskatāma par kopetento un tiesu varas iestādi Konvencijas izpratnē. |
| 3. | Administratīvo izmaksu monetārs novērtējums | | Nav. |
| 4. | Atbilstības izmaksu monetārs novērtējums | | Nav. |
| 5. | Cita informācija | | Nav. |
|  | | | |
| **III. Tiesību akta projekta ietekme uz valsts budžetu un pašvaldību budžetiem** | | | |
| Likumprojekts šo jomu neskar. | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Padomes 2017. gada 12. oktobra regula (ES) 2017/1939, ar ko īsteno ciešāku sadarbību Eiropas Prokuratūras (EPPO) izveidei. |
| 2. | Citas starptautiskās saistības | Nav. |
| 3. | Cita informācija | Nav. |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Padomes 2017. gada 12. oktobra regula (ES) 2017/1939, ar ko īsteno ciešāku sadarbību Eiropas Prokuratūras (EPPO) izveidei. | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību - pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) - kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| EPPO regulas 104. panta 4. punkts | Likumprojekts | Atbilst | Neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | EPPO regula neparedz rīcības brīvību pārņemt vai ieviest konkrētas normas. EPPO regula ir tieši piemērojama, vienlaikus dalībvalstu tiesību sistēmai ir jābūt pielāgotai, lai Eiropas Prokuratūra varētu pildīt savas funkcijas veicot kriminālprocesu, tāpēc ir izstrādāts likumprojekts. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Nav attiecināms. | | |
| Cita informācija | Ņemot vērā, ka EPPO regula ir tieši piemērojama, tās normas, kas attiecas uz Kriminālprocesa likuma regulējumu ietvertas likumā "Grozījumi Kriminālprocesa likumā" (Latvijas Vēstnesis, 12A, 19.01.2021.), ar kuru tiek nodrošināta Eiropas Prokuratūras un tās amatpersonu darbība Kriminālprocesa likuma ietvaros. | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | |
| Likumprojekts šo jomu neskar. | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par likumprojektu un dotu iespēju izteikt viedokli, likumprojekts saskaņā ar Ministru kabineta 2009. gada 25. augusta noteikumiem Nr. 970 ''Sabiedrības līdzdalības kārtība attīstības plānošanas procesā'' 2020. gada 3. novembrī tika ievietots Tieslietu ministrijas tīmekļvietnē, kā arī iesniegts Valsts kancelejā publicēšanai tās tīmekļvietnē <https://mk.gov.lv/lv/content/ministru-kabineta-diskusiju-dokumenti>. |
| 2. | Sabiedrības līdzdalība projekta izstrādē | Atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam, sabiedrībai bija tiesības izteikt viedokli par likumprojektu ne mazāk kā 14 dienu laikā no likumprojekta un tā sākotnējās ietekmes novērtējuma ziņojuma (anotācijas) publicēšanas dienas (03.11.2020.) Tieslietu ministrijas tīmekļvietnē <https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>. |
| 3. | Sabiedrības līdzdalības rezultāti | Sabiedrības viedokļi par likumprojektu organizētās sabiedrības līdzdalības ietvaros netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pēc likumprojekta spēkā stāšanās, Ārlietu ministrijai nepieciešams iesniegt Eiropas Padomei deklarāciju saskaņā ar Konvencijas 15. un 24. pantu, izmantojot ES Padomes Ģenerālsekretariāta dokumentu nr. st11385/20. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts neietekmē pārvaldes funkcijas un institucionālo strukturu. Nav paredzēta jaunu institūciju izveidošana vai esošo institūciju likvidācija vai reorganizācija. |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs Jānis Bordāns

Ozola 67036970

Zane.Ozola@tm.gov.lv